Source: https://webpravo.eu/clanky/danove-vydavky-v-zmysle-zakona-c-595-2003-z-z-iii-cast
Timestamp: 2019-05-23 03:07:06+00:00
Document Index: 5901658

Matched Legal Cases: ['§ 7', '§ 43', '§ 7', '§ 6', '§ 6', '§ 43', '§ 2', '§ 6', '§ 43', '§ 43', '§ 43', '§ 43', '§ 7', '§ 43', '§ 7', '§ 43', '§ 7', '§ 43', '§ 43', '§ 7', '§ 7', '§ 4', '§ 17', '§ 7', '§ 7', '§ 43', '§ 43', '§ 7', '§ 43', '§ 6', '§ 43', '§ 43', '§ 43', '§ 7', '§ 11', '§ 7', '§ 7', '§ 7', '§ 7', '§ 7', '§ 7', '§ 7']

Daňové výdavky v zmysle zákona č. 595/2003 Z.z. III. časť – Webpravo
Home » Články » Daňové výdavky v zmysle zákona č. 595/2003 Z.z. III. časť
Daňové výdavky u osôb poberajúcich príjmy z kapitálového majetku § 7 zákona č. 595/2003 Z.z. o dani z príjmov
U týchto príjmov jestvuje špecifická úprava daňových výdavkov t dvoch dôvodov
Na dosiahnutie príjmu z kapitálového majetku sa nevyžaduje od ich poberateľa väčšinou žiadna činnosť ( za nás pracujú peniaze )
Veľká väčšina príjmov z kapitálového majetku nie je u jeho poberateľa zahŕňaná do čiastkového základu dane , ale ich zdaňovanie prebieha osobitným zjednodušeným spôsobom – zrážkovou daňou v zmysle § 43 zákona č. 595/2003 Z.z. . Toto v plnom rozsahu platí iba pre daňovníkov s neobmedzenou daňovou povinnosťou – daňových rezidentov SR a u príjmov zo zdrojov na území SR , ktorým sa predovšetkým budem v tomto článku venovať.
Na úvod si vymenujme druhy príjmov z kapitálového majetku, ktoré u fyzických osôb zákon 595/2003 Z.z. o dani z príjmov predpokladá v § 7
(1) Príjmami z kapitálového majetku, ak nejde o príjmy podľa § 6 ods. 1 písm. d), sú
a) úroky a ostatné výnosy z cenných papierov,
b) úroky, výhry a iné výnosy z vkladov na vkladných knižkách vrátane úrokov z peňažných prostriedkov na vkladovom účte, na účte stavebného sporiteľa a z bežného účtu okrem úrokov uvedených v § 6 ods. 5 písm. b),
c) úroky a iné výnosy z poskytnutých úverov a pôžičiek a úroky z hodnoty splateného vkladu v dohodnutej výške spoločníkov verejných obchodných spoločností,
d) dávky z doplnkového dôchodkového sporenia podľa osobitného predpisu; 35) rovnako sa posudzuje aj odstupné vyplácané podľa osobitného predpisu, 35)
e) plnenia z poistenia pre prípad dožitia určitého veku; rovnako sa posudzuje aj jednorazové vyrovnanie alebo odbytné vyplácané v prípade poistenia osôb pri predčasnom skončení poistenia,
f) výnosy zo zmeniek okrem príjmov z ich predaja,
g) príjmy z podielových listov dosiahnuté z ich vyplatenia (vrátenia),
h) výnosy z dlhopisov a pokladničných poukážok.
V ďaľšom výklade budeme predpokladať, že daný príjem plynie rezidentovi SR a ide o príjem zo zdroja na území SR.
Spôsob zdaňovania zrážkovou daňou je uvedený v § 43 ods. 3 písm. a) zákona č. 595/2003 Z.z.. V tejto súvislosti je potrebné upozorniť na fakt, že i zmenka je cenný papier uvedený v § 2 písm. i) zákona č. 566/2001 Z.z. o cenných papieroch a napriek tomu je režim zdaňovania mierne odlišný.
úroky, výhry a iné výnosy z vkladov na vkladných knižkách vrátane úrokov z peňažných prostriedkov na vkladovom účte, na účte stavebného sporiteľa a z bežného účtu okrem úrokov uvedených v § 6 ods. 5 písm. b),
I v tomto prípade bude spôsob zdaňovania zrážkovou daňou uvedený v § 43 ods. 3 písm. a) zákona č. 595/2003 Z.z.
Jediná výnimka sú z úroky z peňažných prostriedkov na bežných účtoch, ktoré sa používajú v súvislosti s dosahovaním príjmov z podnikania a z inej samostatnej zárobkovej činnosti,
úroky a iné výnosy z poskytnutých úverov a pôžičiek a úroky z hodnoty splateného vkladu v dohodnutej výške spoločníkov verejných obchodných spoločností,
Tieto príjmy za zahŕňajú do čiastkového základu dane a nezráža sa z nich daň zrážkou čo má okrem iného od 1.1.2011 tú milú súvislosť, že sa z nich odvádza poistné na verejné zdravotné poistenie.
dávky z doplnkového dôchodkového sporenia podľa osobitného predpisu; 35) rovnako sa posudzuje aj odstupné vyplácané podľa osobitného predpisu, 35)
Osobitným predpisom sa rozumie zákon č. 650/2004 Z.z. o doplnkovom dôchodkovom sporení.
Tento príjem sa zdaňuje zrážkou v zmysle § 43 ods. 3 písm. e) zákona č. 595/2003 Z.z. o dani z príjmov. Rovnako v tomto prípade je to jeden z mála príjmov u ktorých je daňová povinnosť vysporiadaná zrážkou u ktorého je možné uplatniť daňový výdavok v zmysle § 43 ods. 5 zákona č. 595/2003 Z.z. o dani z príjmov.
plnenia z poistenia pre prípad dožitia určitého veku; rovnako sa posudzuje aj jednorazové vyrovnanie alebo odbytné vyplácané v prípade poistenia osôb pri predčasnom skončení poistenia,
V tomto prípade ide o príjem zdaňovaný zrážkovou daňou v zmysle § 43 ods. 3 písm. f) a platí o ňom primerane všetko čo bolo povedané u príjme podľa § 7 ods.1 písm. d) zákona č. 595/2003 Z.z..
Tieto sa z nezrážajú zrážkovou daňou , ale zahŕňajú do čiastkového základu dane.
príjmy z podielových listov dosiahnuté z ich vyplatenia (vrátenia),
Ide o príjem, ktorý podlieha dani zrážkovej dani v zmysle § 43 ods. 3 pím. b) zákona č. 595/2003 Z.z. o dani z príjmov
Tento príjem má dve špecifiká
Za prvé zákon č. 595/2003 Z.z. o dani z príjmov vo svojom ustanovení § 7 ods. 5 priamo určuje výpočet základu dane z tohto príjmu tým, že ustanovuje, že príjmom sa rozumie citujem
Do základu dane (čiastkového základu dane) sa zahrnie suma, o ktorú úhrn príjmov podľa odseku 1 písm. g) prevyšuje úhrn vkladov podielnika; za vklad podielnika sa považuje predajná cena vyplateného (vráteného) podielového listu pri jeho vydaní. Ak úhrn vkladov podielnika prevyšuje úhrn príjmov podľa odseku 1 písm. g), na rozdiel sa neprihliada.
Inými slovami čiastkový základ dane je rozdiel medzi vkladmi a výnosmi z vyplateného ( vráteného podielového listu ) pričom na stratu sa neprihliada.
Za druhé jedine pri tomto druhu príjmu u daňovníka s neobmedzenou daňovou povinnosťou a zo zdrojov na území SR je možné zrazenú daň považovať za preddavok na daň, pretože ide o príjem uvedený v § 43 ods. 6 písm. c) zákona č. 595/2003 Z.z.
U ostatných druhov príjmov zrážaných zrážkovou daňou u rezidentov SR je možnosť odpočítania zrážkovej dane ako preddavku nemožná od 1.1.2011 konkrétne od účinnosti zákona 548/2010 Z.z.
výnosy z dlhopisov a pokladničných poukážok.
U tohto druhu príjmu sa a u rezidentov SR – fyzických osôb a príjmom zo zdrojov na území SR zahŕňa tento príjem do základu dane a nezráža sa zrážkovou daňou.
V tejto súvislosti sa žiada poznamenať, že za výnos sa nepovažuje len úrokový výnos , ale aj výnos, ktorý vzniká ako diskont pri nákupe – inými slovami, že osoba kúpi cenný papier za nižšiu ako nominálnu sumu.
Čo sa daňových výdavkov týka u príjmom z kapitálového majetku tieto sú upravené na dvoch miestach
v samotnom § 7 a ide o odseky 4,5,6,7 zákona č. 595/2003 Z.z.
keďže zároveň ide poväčšine o príjmy zrážané zrážkovou daňou podľa § 43 je potrebné vziať do úvahy i ustanovenia § 43 ods. 5,9 a 10 zákona č. 595/2003 Z.z.
Právna úprava daňových výdavkov v § 7 zákona č. 595/2003 Z.z.
Predovšetkým je potrebné rozlišovať medzi príjmami, ktoré nepodliehajú zrážkovej dani. a príjmami, ktoré podliehajú zrážkovej dani.
Príjmy podliehajúce zrážkovej dani
Ide o plnenia uvedené v § 7 ods. 1 písm. a, b, d, e a g) zákona č. 595/2003 Z.z. . Tieto plnenia ak plynú zo zdrojov na území SR nie sú u daňovníka – fyzickej osoby súčasťou čiastkového základu dane a neuvádzajú sa v daňovom priznaní . Uvedené vyplýva z § 4 ods. 7 zákona a § 17 ods. 3 písm. a) a § 7 ods. 3 zákona č. 595/2003 Z.z. Jedinou výnimkou sú príjmy uvedené v § 7 ods. 1 písm. g) zákona č. 595/2003 Z.z. (príjmy z podielových listov dosiahnuté z ich vyplatenia (vrátenia) ) , ktoré síce podliehajú zrážkovej dani, ale daňovník – fyzická osoba rezident SR ich má možnosť považovať za preddavok na daň ako jediný druh príjmu , pretože mu to umožňuje § 43 ods. 6 písm. c) zákona č. 595/2003 Z.z. . Od účinnosti zákona 548/2010 Z.z. účinnej od 1.1.2011 sa dá povedať, že ide o jedinú platnú výnimku, kedy daňovník – fyzická osoba s neobmedzenou daňovou povinnosťou môže daň vyberanú zrážkou použiť ako preddavok na daň.
U príjmov podliehajúcim zrážkovej dani platí zásada, že základom dane je hrubý príjem ak zákon 595/2003 Z.z. o dani z príjmov neustanovuje inak. Nebolo by to pravidlo, keby z neho nejestvovala minimálne jedna výnimka. V tomto prípade zákon o dani z príjmov určuje celkom tri výnimky.
Prvá výnimka je uvedená v § 43 ods. 5 písm. a) zákona č. 595/2003 Z.z.
Toto ustanovenie hovorí o výdavkoch v prípade príjmov pojmovo veľmi blízkych a to
e) dávku z doplnkového dôchodkového sporenia podľa osobitného predpisu [ § 7 ods. 1 písm. d)] ,
V tomto prípade je základom dane pre daň vyberanú zrážkou plnenie znížené o zaplatené vklady alebo poistné. Ak ide o dôchodok, rozdelia sa zaplatené vklady alebo poistné na obdobie poberania dôchodku; ak nie je obdobie poberania dôchodku dohodnuté, určí sa ako rozdiel medzi strednou dĺžkou života podľa údajov vyhlasovaných Štatistickým úradom Slovenskej republiky a vekom daňovníka v čase, keď dôchodok začne po prvý raz poberať.
Pozorný čitateľ si určite všimol , že § 43 ods. 5 má ešte písmeno b) a c) , ale tieto ustanovenia sa vzťahujú na právnické osoby a na príjmy autorov, ktoré sú ale systematicky zaradené pod § 6 zákona č. 595/2003 Z.z. o dani z príjmov
Druhá výnimka je upravená v § 43 ods. 9 zákona č. 595/2003 Z.z.
Táto výnimka sa týka aj daňovníkov – fyzických osôb aj keď sa týka skôr techniky výpočtu výnosov vyplácaných správcovskou spoločnosťou citujem
Ak plynú výnosy z cenných papierov príjemcovi od správcovskej spoločnosti, je základom dane pre daň vyberanú zrážkou vyplácaný výnos z majetku v podielovom fonde znížený o príjmy prijaté správcovskou spoločnosťou, z ktorých sa daň vyberá zrážkou vrátane prijatých podielov na zisku, ktoré nie sú predmetom dane.
Táto výnimka v podstate vyjadruje zásadu , že ten istý príjem by nemal byť zdanený dvakrát.
Tretiu výnimku obsahuje § 43 ods. 10 zákona č. 595/2003 Z.z.
Toto ustanovenie obsahuje jednal čisto procesné ustanovenia upravujúce výplatu a tiež to, že zrážka sa nevykoná v prípade ak príjemcom výnosu je podielový fond ( v takom prípade ide o zdanenie výnosu pri výplate podielového listu ) , prípadne obchodník s cennými papiermi, ktorý sa následne sám dostane do postavenia platiteľa dane a obdobná úprava pre zahraničné subjekty kolektívneho investovania , prípadne zahraničné správcovské spoločnosti.
To čo je kľúčové na účely tohto článku je fakt, že samotné pripísanie výnosu bez jeho výplaty ( v podstate zahrnutie výnosu do hodnoty podielového listu – teda zvýšenie jeho hodnoty ) nie je považované za pripísanie príjmu – a teda sa nezdaňuje a tiež to, že pri vyplatení (vrátení) podielového listu sa vykoná zrážka dane z kladného rozdielu medzi vyplatenou nezdanenou sumou a vkladom podielnika, ktorým je predajná cena podielového listu pri jeho vydaní.
Vzhľadom na to, že to je práve prípad kedy fyzická osoba – rezident sa môže rozhodnúť, že takúto daň bude považovať za preddavok na daň a potom bude takýto príjem tvoriť jeho čiastkový základ dane je dôležité poznamenať, že spôsob určenia základu dane uvedený v § 43 ods. 10 v podstate rovnaký ako je uvedený v § 7 ods. 5 zákona č. 595/2003 Z.z. Rozdiel však je v tom, že pokiaľ osoba nedosahuje príjem, ktorý by bol aspoň 50% nezdaniteľnej sumy podľa § 11 ods. 2 písm. a) zákona č. 595/2003 Z.z. môže v dôsledku podania daňového priznania žiadať preplatok na dani. Na druhej strane by takýto príjem bol súčasťou vymeriavacieho základu na zdravotné poistenie
Príjmy nepodliehajúce zrážkovej dani
V ustanovení § 7 zákona č. 595/2003 Z.z. sú dva druhy príjmov, ktoré nepodliehajú zrážkovej dani a to príjmy podľa § 7 ods. 1 písm. c,f) a písm. h) zákona č. 595/2003 Z.z.
Ide o tieto druhy príjmov
V prípade ak sa daňovník rozhodne aj príjmy podľa § 7 ods. 1 písm. g) zákona č. 595/2003 Z.z. príjmy z podielových listov dosiahnuté z ich vyplatenia (vrátenia), rozhodne zahrnúť do čiastkového základu dane a zrazenú daň považovať za preddavok postupuje pri zisťovaní čiastkového základu dane podľa § 7 ods. 5 zákona č. 595/2003 Z.z. a teda do základu dane (čiastkového základu dane) sa zahrnie suma, o ktorú úhrn príjmov podľa odseku 1 písm. g) prevyšuje úhrn vkladov podielnika; za vklad podielnika sa považuje predajná cena vyplateného (vráteného) podielového listu pri jeho vydaní. Ak úhrn vkladov podielnika prevyšuje úhrn príjmov podľa odseku 1 písm. g), na rozdiel sa neprihliada. Inými slovami strata z tohto druhy príjmu nie je daňovo účinná.
Vzhľadom na druh príjmov uvedených v § 7 ods. 1 písm. c) a f) zákona č. 595/2003 Z.z. sa neuznávajú žiadne daňové výdavky. Jedinou zmenou je , že z tohto príjmu sa platí i poistenie na verejné zdravotné poistenie a preto vznikla nutnosť toto poistné uznať za daňový výdavok. Rovnako to platí i pre príjmy podľa § 7 ods. 1 písm. h) zákona č. 595/2003 Z.z. Toto sa zabezpečilo novelou 395/2012 Z.z. účinnou od 1.1.2013.
V pripravovanej novele zákona o dani z príjmov sa umožní, aby sa výnosy z hypotekárnych záložných listov zrážali zrážkovou daňou, čím tieto výnosy nebudú súčasťou vymeriavacieho základu. Uvedené má priniesť navrhované znenie § 7 ods. 1 písm. h)
Previous Daňové výdavky v zmysle zákona č. 595/2003 Z.z. II. časť
Next Kotlebov úspech. Majú štátne orgány ešte legitimitu ?